
Az aszúsodás baktériumközösségének molekuláris biológiai vizsgálata

Kulcsszavak: nemesrothadás; aszúszem; mikrobiális ökológia; baktériumtaxonok; amplikon szekvencia
A Botrytis cinerea egy jól ismert patogén gomba, amely számos gazdanövényt képes megfertőzni, többek között a szőlőt (Vitis vinifera) is, ahol szürkerothadást okoz. Bizonyos környezeti és éghajlati feltételek mellett azonban a szőlőn nemesrothadást idéz elő. A gomba megváltoztatja a szőlőbogyó fizikai és kémiai tulajdonságait mely végeredményben a szőlőbogyók cukor- és savtartalmának növekedését és egyéb fontos aroma összetevőinek koncentrálódását okozza, természetes úton. Ezen folyamat áll az aszúborok készítése mögött. Jelenlegi tudásunk szerint nincs tudományos bizonyíték arra, hogy a Botrytis cinerea törzsei között filogenetikai különbség lenne e két különböző hatású folyamat során. Valószínűbb, hogy a nemesrothadás kulcsa számos környezeti és mikrobiális ökológiai tényezőben rejlik, amelyek elősegítik az aszúbogyó kialakulását. Korábbi kutatások kimutatták, hogy a Botrytis-szel fertőzött bogyókban a fertőzés folyamatával egyidőben több gomba- és baktériumfaj jelen van, amelyek hozzájárulhatnak az aszúszem kialakulásához vagy a termésveszteséghez. Kutatási projektünk fókuszában a nemesrothadás során megjelenő baktériumfajok állnak, és ezek lehetséges szerepének vizsgálata az aszúszem kialakulásában. Az egyes baktériumtaxonok azonosításához a bakteriális rRNS 16S régiójának új generációs szekvenálását használtuk. Amplikonszekvencia-variánsokat (ASV-ket) hoztunk létre, amelyeket szekvencia adatbázis segítségével azonosítottunk, hogy leírjuk a baktériumközösség összetételét az egészséges, szürkerothadt- és nemesrothadásos bogyókon. Az azonosított baktériumnemzetségek esetében korrelációt találtunk a fajok gazdagsága és bősége-, valamint az egyes rothadástípusokhoz kapcsolódó környezeti funkciók és mikrobiális folyamatok között.



